Свінтушок
*Яраслаў Пархута*

Жылі-былі ў лесе Дзік з Дзічыхаю. Рылі сабе дол паціху — карэньчыкі здабывалі, у дуброву хадзілі — жалуды збіралі.

Добра жылося Дзіку з Дзічыхаю. Адно засмучала: у іншых дзікоў дзеткі падбрыкваюць, а ў іх — ніводнага няма.

Калі настала вясна, Дзічыха пайшла ў ельнік і прывяла ажно сямёра дзічанят. Слаўненькіх такіх, паласаценькіх. У кожнага яшчэ хвосцік свярдзёлачкам, лычык пятачком, вушкі лапушком.

Убачыў такіх прыгожых дзетак Дзік — узрадаваўся:

— Цяпер весялей будзе!

I праўда. Куды Дзік з Дзічыхаю ні пойдуць — дзічаняты следам бягуць. I заўсёды стараліся паблізу бацькоў круціцца. Цалюткі дзень толькі і чуваць было:

— А ці можна жалудок леташні падняць?

— А ці можна травінку пакаштаваць?

— А ці можна карэньчык з'есці?

Дзік з Дзічыхаю не нахваляцца: разумныя дзеткі ўдаліся! Не лезуць абы куды і на ўсё дазволу просяць.

К лету дзічаняты падраслі, сталі нават без бацькоў адлучацца з дому. То ў суседні лог забягуць, то ў бліжні гай заскочаць — пацікавіцца, што там ды як. Пабегаюць, павесяляцца — і назад.

Усё было б добра, ды аднойчы самага меншага дзічка нібы хто падмяніў. За раніцу ажно тры шкоды зрабіў: Чаплі ставок[[1]](#footnote-1) скаламуціў, Крату агарод здратаваў, Мурашу вугал хаткі развярнуў.

Прыляцела Чапля, пачала скардзіцца:

— У такой вадзе нават апалоніка[[2]](#footnote-2) не ўбачу! Капайце мне новы ставок!

Прыйшоў Крот, абураўся таксама:

— Хто мне зараз грады перасее?

А Мураш не крычаў, не абураўся, не патрабаваў. Ён толькі сказаў:

— Ах, Свінтушок, Свінтушок! Я цяпер і да зімы не адрамантую хатку…

Дзік з Дзічыхаю і слухаць не хацелі:

— Паклёп! Нашы дзеткі на такое не здатны.

Суседзі пайшлі, а ў Дзічка-Свінтушка яшчэ болей лычык задраўся:

— Цяпер я нікога не баюся! Цяпер я магу нават самому Мядзведзю бярлог сапсаваць.

Сказаў гэтак сам сабе Свінтушок і кінуўся па лясной сцяжыне. Бярэзнікам бяжыць — парохквае, асіннікам бяжыць — парохквае, а прыбег у дрымучы бор — пачаў насіцца наўкол ды прынюхвацца: дзе тут, маўляў, славуты бярлог?..

Носіцца ён гэтак, носіцца, ды раптам зямля пад нагамі як праваліцца, а сам ён як паляціць у нейкую прорву! Нават квікнуць не паспеў. А калі ачомаўся — здагадаўся: у воўчую яму трапіў!

Яма, як ноч, цёмная. Страшна зрабілася Свінтушку, і ён падняў лямант.

Маўляў, ратуйце! Маўляў, у пастку трапіў! Маўляў, мяне вось-вось ваўкі з'ядуць!..

Пачулі той лямант Дзік з Дзічыхаю, завохкалі, зарохкалі, кінуліся ў бор дрымучы. А прыбеглі — жахнуліся: сапраўды, аднаму Свінтушку адтуль не выбрацца!

Круцяцца ля ямы Дзік з Дзічыхаю, а даць рады ніяк не могуць. Але якраз Чапля са стаўка ляцела, заўважыла суседзяў за дзіўным заняткам, апусцілася побач, цікавіцца:

— Што гэта вы тут робіце, шаноўныя?

— Сынка ратуем, — нехаця адказаў Дзік — Мо ты, суседка, памагла б? Чапля падумала, падумала і кажа:

— Калі трэба, то трэба. I ўзялася пасабляць. Нічога не атрымалася.

А тут ідзе Крот на свой агарод, заўважыў валтузню, спыніўся:

— Як жа ты, Свінтушок, трапіў сюды?

— Па дурасці, — замест Свінтушка адказала Дзічыха. — А мы вось з Чапляю ніяк не можам яго дастаць. Мо б ты, дружа Крот, дапамог?

Крот не адмовіў таксама.

Але зноў нічога не атрымалася.

Ды тут якраз бег паблізу Мураш (ён бярвенне на рамонт хаткі насіў), убачыў незвычайную талаку[[3]](#footnote-3), збочыў с дарогі, зазірнуў у яму.

— Авой! — здзівіўся Мураш. — Чаго ж ён залез туды?

На гэты раз ні Дзік, ні Дзічыха не сталі тлумачыць, паселі пад хвойкай, бядуюць. А Мураш паглядзеў, як у воўчай яме ад страху дрыжыць Свінтушок, і сказаў Дзіку з Дзічыхаю:

— Хоць ваш сынок і нарабіў мурашам шкоды, а пакідаць у бядзе яго нельга. Давайце дружней возьмемся!

На гэты раз усе кінуліся да ямы, ухапіліся хто за ножкі, хто за вушкі, хто за хвосцік-свярдзёлачак — і выцягнулі Свінтушка на сонейка.

Дадому ішлі ўсе разам. Наперадзе Дзік з Дзічыхаю, за імі — Чапля, за Чапляй — Крот, за Кратом Мураш, а за Мурашом Свінтушок валокся.

Яму было сорамна.

1. *Ставок* — невялікая сажалка, запруда. [↑](#footnote-ref-1)
2. *Апалонік* — хвастатая лічынка жабы. [↑](#footnote-ref-2)
3. *Талака* — група людзей (жывёл, насякомых) [↑](#footnote-ref-3)